מדינת ישראל
משרד הפנים – מינהל ארגון ומשאבי אנוש
ועדת מכרזים

לפי סעיף 1.9 במכרז 1/2024 למתן שירותי מיצוי זכויות לקבלת תווי מזון ממשרד הפנים (להלן: "מכרז 1/2024")  "בשל החשש לניגוד עניינים הגופים שזכו במכרז 6/2020 לניהול מערך אספקת תווי מזון עבור זכאים ברשויות המקומיות בישראל וקבלני המשנה המופעלים על ידם במתן השירותים במכרז 6/2020 לא יוכלו להגיש הצעתם במכרז וככל שתוגש הצעתם במכרז זה, היא תפסל על הסף".
(ההדגשה לא במקור)
השירותים הנדרשים מהספק שייבחר כזוכה במכרז 1/2024 הינם, בין היתר, הקמת מוקד טלפוני לבדיקת זכאות שיסייע לתושבי השטחים הגליליים בעניין מימוש זכאותם לקבלת תווי מזון לרבות סיוע במילוי טפסים, בדיקת סטטוס קבלת תווי המזון וריכוז שאלות ותשובות בנושא והקמת ניידת למיצוי זכויות שתצויד בכל העזרים והאמצעים הנדרשים לטובת סיוע לתושב בהגשת בקשה לקבלת תווי מזון.
בנוסף, הספק שייבחר יידרש לבדוק  טפסים שיוגשו על ידי תושבים בשטחים הגליליים כאשר במסגרת שירות זה נדרש הספק לבדוק טופסי בקשה לקבלת תווי מזון בהתאם לאמות המידה לחלוקת תווי מזון שנחתמו על ידי שר הפנים (ר' סעיף 3.4.3.1 למכרז) ולוודא כי המבקש עומד באמות המידה לקבלת הזכאות לתווי מזון בהתאם לדרישות והנחיות שיועברו על ידי המשרד (ר' סעיף 3.4.3.2 למכרז).
בקובץ האקסל שיעביר הספק למשרד ביחס לבקשות הוא נדרש לציין לגבי כל בקשה אם הייתה עמידה או אי עמידה באמות המידה (ר' סעיף 3.4.3.3 למכרז). על הספק להציג למשרד את סטטוס הטיפול בבקשות לרבות הצורך בהשלמת מסמכים שהתבקשה מהפונים.
לאור האמור השירותים הנדרשים מהספק שיזכה במכרז הם שירותי מידע וסיוע בהגשת בקשות לתווי מזון לרבות בדיקה ראשונית לעניין העמידה באמות המידה שנקבעו לחלוקת תווי המזון ובקשה להשלמת מסמכים, במידה ונדרש, כך שבניגוד לאמור בסעיף 4 לפנייה, לזוכה במכרז 1/2024 שבודק את עמידת הבקשות באמות המידה אכן יכולה להיות השפעה על עצם קבלת הזכאות.
השירותים הנדרשים מהזוכות במכרז 6/2020 לניהול מערך אספקת תווי המזון עבור זכאים ברשויות המקומיות בישראל (להלן: "מכרז 6/2020") הם ניהול מערך אספקת תווי המזון מול הרשויות המקומיות ומערך הזכאים, לרבות, הנפקת הכרטיסים המגנטיים של תווי המזון וחלוקתם לזכאים במסירה פיזית לכל בית אב, הטענת התו באופן אלקטרוני מרחוק בפעימות נוספות, הפעלת מוקד טלפוני ואינטרנטי עבור אוכלוסיית הזכאים, הצגת תהליך ממוחשב של העברת נתוני הזכאים, בקרה טכנית על הקובץ ועוד.
החברה הינה קבלן משנה של אחת העמותות שנבחרה כאחת הזוכות במכרז 6/2020 והעמותה משלמת לחברה תמורה כספית עבור שירותיה אלה. 
עבור אספקת השירותים במכרז 6/2020 משולמת לזוכות במכרז עמלה מכל סכום שיועבר אליהן לצורך העברה בפעימות לשימוש הזכאים וכפועל יוצא מזה, ככל שמספר הזכאים גדל, העמלה שתועבר לעמותה הזוכה  במכרז תהיה גבוהה יותר.
לאור האמור לזוכות במכרז 6/2020 אינטרס ברור שהמשרד יחלק תווי מזון למספר גבוה ככל שניתן של זכאים על מנת שהעמלה שתשולם להן תהיה גבוהה יותר. איננו יודעים מהי שיטת התגמול של קבלני המשנה של הזוכות הללו, וייתכן שגם תגמולן נעשה בשיטה שיש לה זיקה לכמות הזכאים, שאז ניגוד העניינים הנו זהה, ואולם גם אם לא כך הדבר, עצם ידיעת קבלני המשנה על אינטרס מעסיקותיהן הזוכות במכרז 6/2020, להגדיל ככל הניתן את כמות הזכאים, עלול להשפיע, במודע או שלא במודע על התווית פעולתן בבחינת הבקשות, כך, שמספר גדול ככל הניתן של בקשות יתקבל. הזוכות  במכרז 6/20202 שידעו שקבלני המשנה מטעמן הן הבודקות את זכאויות המבקשים, עלולות להעביר לאחרונות את המסר, במישרין או בעקיפין שתהיה להן תועלת כלכלית ישירה  בהכשרת  מספר גדול ככל שניתן של זכאים לחלוקת תווי המזון. 
כפועל יוצא מזה, קבלני המשנה עלולים למשל שלא להקפיד יתר על המידה בעמידתם של תושבי השטחים הגליליים באמות המידה שקבע השר לזכאות לתווי מזון. 
לכן קיים חשש סביר וממשי לניגוד עניינים בין מתן השירותים של קבלן המשנה כזוכה במכרז 1/2024 למתן השירותים על ידו כקבלן משנה לאחת הזוכות במכרז 6/2020 ואין זה משנה מהו השירות אותו מספק קבלן המשנה לאחת הזוכות (טכנולוגי-תפעולי או אחר) מאחר והזוכה במכרז 6/2020 היא למעשה לקוח של קבלן המשנה במכרז 6/2020 ומשלמת לו תמורה כספית עבור השירותים שהוא מספק לה במכרז זה.
לא נעלמה מעינינו העובדה, כי הבדיקה של זכאות המבקשים ע"י קבלני המשנה הנה בדיקה ראשונית, וההחלטה הסופית לעניין הזכאות תתקבל ע"י משרד הפנים. ואולם, אין בכך כדי לשנות את עצם החשש לפעולה בניגוד עניינים של קבלני המשנה, וכן, עצם הפניית בקשות, שייתכן שהיו נדחות על פניהן ע"י זוכה אחר, שאיננו בעל אינטרס, עלול לשבש ולמצער להשפיע תפעולית על יכולת המשרד להקדיש לבקשות המוגשות את המשאבים הנאותים לבחינתן. 
לאור טבעם של השירותים במכרז 1/2024 כפי שפורטו, אין אפשרות לקבוע מגבלות שתפחתנה את החשש לניגוד עניינים כמבוקש בפנייה.
אין חולק כי מניעה של ניגוד העניינים היא תכלית ראויה ואף הולמת את ערכי המדינה וניתן להגביל את חופש העיסוק כדי לממשה  ולכן היא  אינה סותרת את הדרישות בדיני המכרזים לענייניות, מידתיות, והשוויון בקביעת תנאי הסף, כפי שמועלים בפנייה.
לאור האמור, סעיף 1.9 במכרז 1/2024 יישאר ללא שינוי ואין מקום לקבל את בקשת החברה לבטלו או להחילו, למצער, רק על הזוכות במכרז 6/2020.

